बिहार के एकमात्र ओपन जेल, बक्सर ओपन जेलो में एगो परिवार छठी मइया के भक्ति में डूबल बाटे। जेले में रहे वाला एगो अउर परिवार उनकर मदद कइ रहल बाटे। ई परिवार बक्सर के गंगा तट पर सोमवार के अस्ताचलगामी सूर्य के, अउर मंगलवार के उदीयमान सूर्य के अर्घ्य अर्पित करी। बक्सर के केंद्रीय जेलो में दूगो कैदी छठी मइया के भक्ति में लीन बाडे। कुल्ह मनोकामना के पूरा करे वाला छठ पर्व में पूर्वी चम्पारण के जेल में चहल-पहल देखल जा रहल बाटे। एहिजा 40 गो कैदी छठ पर्व कइ रहल बाडन, जवना में 16 गो महिला शामिल बाडी। कैदियन के मानना बा कि छठी मईया के आशीर्वाद से सभ कष्ट जल्दिये दूर हो जाई।
पूर्वी चम्पारण जेल के एगो अधिकारी के अनुसार छठ व्रत करे वालन में कई गो नक्सली कैदी भी बाडे सन, जवना लोगन खातिर तालाब के बेववस्था कइल गइल बाटे। अधिकारियन के अनुसार जेल के कुल्ह कैदी भक्ति भाव में डूबल बाडे सन, अउर ओहिजा तीन दिन से छठ के गीत गावल जा रहल बाटे। एकरा अलावा मुजफ्फरपुर, वैशाली अउर मुंगेर के जेलन में भी कई गो कैदी छठ पर्व कइ रहल बाडे। जेल विभाग के एगो अधिकारी के मुताबिक जेल प्रशासन पूरा ख्याल राख रहल बाटे कि जेल में छठव्रतियन के कवनो तरह के परेशानी ना होखे।
bho_Deva bho_Deva